KIFUNDWA 26
Batubedibedi Dikumi ne Babidi
Bene Isalela bātalukile ku Lūlu lwa Shinai bāpita mu ntanda mutuputupu ya Palana bāenda ku kifuko kitwa bu Kadesha. Kwine’kwa, Yehova wāsapwila Mosesa amba: ‘Tuma bana-balume 12, ku kisaka ne kisaka muntu umo, bakabele nansha’mba bakatale ntanda ya Kenani, yonsa kupa bene Isalela.’ Penepo Mosesa wātonga bana-balume 12, wēbalombola’mba: ‘Endai ku Kenani, mukatale shi ino ntanda idi na nshi miyampe ya byakudya. Mutale ne bantu shi i bazoze nansha bakomo ne shi bashikete mu mapema nansha mu bibundi.’ Kupwa, bano batubedibedi 12 bāenda ku Kenani, mu bano batubedibedi mwādi ne ba Yoshua ne Kalebu.
Pa kupwa kwa mafuku 40, batubedibedi bājoka, bāiya na bipa bya bikuyu, mangelenade, ne mañanza. Batubedibedi bāletele musapu amba: ‘I ntanda miyampe, inoko bantu badi’mo i bakomo kadi mumbu ya bibundi i milampe.’ Ebiya Kalebu wānena’mba: ‘Tubwanya kwibashinda. Batwe twendei’tu!’ Uyukile mwanda waka Kalebu wānenene namino? I mwanda aye ne Yoshua bādi bakulupile Yehova. Ino batubedibedi bakwabo dikumi bānena’mba: ‘Aa! Bantu badi’mo i bakata kadi balampe, pamo bwa batumpangala! Twamwekele’nka bwa batēte kobadi.’
Bene Isalela bātyumukilwe mutyima. Bāanza kwitompwela abo bene amba: ‘Tutongei mwendeji mukwabo etujokejeje ku Edipito. I kika le kine kyotwendela’ko baketwipaye?’ Ba Yoshua ne Kalebu bānena’mba:‘Lekai kutombokela Yehova, kadi kemwakikwatwai moyo. Yehova usa kwitukinga.’ Ino bene Isalela kebēbatejejepo. Bāsakile’nka ne kwipaya ba Yoshua ne Kalebu!
Le Yehova wālongele’po namani? Wālombwele Mosesa amba: ‘Bene Isalela bakipela kunkōkela, nansha byonebalongela bintu bivule uno muswelo. Basa kushala mu ntanda mutuputupu myaka 40, enka ne byobafwa. Enka babo bana ne ba Yoshua ne Kalebu kete bo bakatwela mu ntanda yonalaile kwibapa.’
“I kika le kyomwakwatyilwa moyo namino banwe ba lwitabijo lutyetye?”—Mateo 8:26
swh_Latn lua_Latn bem_Latn bem_Latn bem_Latn lua_Latn nso_Latn